ኢትዮ-ግብጽ ግንኙነት እያደገ ነው – የግብጽ አምባሳደር
የኢትዮጵያና የግብጽ ሁለንተናዊ ግንኙነት እያደገ መምጣቱን በኢትዮጵያ የግብጽ አምባሳደር መሐመድ ኢድሪስ ገለጹ።አምባሳደር ኢድሪስ ለዋልታ እንደገለጹት የሁለቱ አገራት ግንኙነት በፖለቲካዊ፤ ኢኮኖሚያዊና ማህበራዊ ዘርፎች እያደገ ነው።በሁለቱ አገራት መካከል ያለው ግንኙነት ታሪካዊና የቤተሰብ ያህል ነው ያሉት አምባሳደሩ  ይህን ግንኙነት ወደ ልማትና የፖለቲካዊ ትብብር ለመለወጥ የሁለቱም አገራት መሪዎች በትጋት እየሰሩ ናቸው ብለዋል።ረጅም ጊዜ ባስቆጠረው የሁለቱ አገራት ግንኙነት ውስጥ ሸካራ ግንኙነት ተፈጥሮ እንደነበር ያስታወሱት አምባሳደሩ ይህ ጠባሳ የሚድንበት አጋጣሚ እየተፈጠረ መሆኑን አስረድተዋል።ሁለቱን አገራት በባህልና በህዝብ ለህዝብ ግንኙነት ለማስተሳሰር የየአገራቱ መሪዎች በጋራ እየሰሩ መሆኑንም ተናግረዋል።በሁለቱም አገራትና ህዝቦች መካከል ዘርፈ ብዙ የኢኮኖሚያዊና ኢንቨስትመንት ትስስር እንዳለ የተናገሩት አምባሳደሩ ይህንን ይበልጥ ለማሳደግ ውይይት እየተደረገ መሆኑን ተናግረዋል።ኢትዮጵያ ባለሃብቶችንና ነጋዴዎችን ከመላው ዓለም እየሳበች ነው ያሉት አምባሳደሩ የግብጽ ባለሃብቶች በኢትዮጵያ መዋለነዋያቸውን እንዲያፈሱ እየተሰራ ነው ብለዋል።የግብጽ ባለሃብቶችና የንግዱ ማህብረሰብ በኢትዮጵያ ኢንቨስት ለማድረግ ከፍተኛ ፍላጎት ስላላቸው የቢዝነስና ኢንቨስትመንት ፎረም በሁለቱ አገራት መካከል መቋቋሙን ተናግረዋል።ሁለቱ አገራት በኢንፎርሜሽን ቴክኖሎጂ ፣ ትምህርትና ጤና ሴክተሮች ተባብሮ ለመስራትም ከፍተኛ ርብርብ እያደረጉ መሆናቸውን አምባሳደሩ አስረድተዋል።